Siden han som 15-årig blev dømt for et bestialsk mord ved stadion i Aalborg i 2007, har en nu 25-årige mand været tilbage i fængsel flere gange. Mandag kan han risikere at få endnu en dom føjet til sin straffeattest. Manden skal mandag morgen møde i retten i Aalborg, fordi han marts i år overfaldt en mand og både slog og sparkede ham i hovedet, mens han lå ned. Det medførte, at manden fik flere skader, blandt andet en brækket kæbe. Tilbage i 2007 blev den 25-årige mand kendt af hele Danmark, da han overfaldt og bankede den 48-årige Henrik Bjerremand Kristensen ihjel. Et mord, den 15-årige dreng dengang selv dokumenterede ved at trække sit offer syv-otte meter hen til en gadelampe, hvor han filmede det. Manden blev dengang idømt fem års fængsel for mordet. Knap ude af Statsfængslet i Ringe på Fyn var han involveret i en voldsepisode og blev idømt to år og syv måneders fængsel. Siden blev han fængslet, fordi han ikke opfyldte kravene for sin prøveløsladelse, ligesom han også er blevet taget for spirituskørsel. Ved retssagen mandag kræver anklager i sagen, Mikkel Holdensgaard, endnu en fængselsstraf til den 25-årige.

Opsummering:
En 25-årig mand, der i 2007 blev dømt for mord ved Aalborg Stadion, skal nu for retten igen, denne gang for vold.